ସୂର୍ଯ୍ୟ ମହାନ୍ତି  (ଜନ୍ମ :୨୧ ମାର୍ଚ୍ଚ ୧୯୫୨) ଜଣେ ଓଡ଼ିଆ ନାଟ୍ୟ ନିର୍ଦ୍ଦେଶକ ଅଟନ୍ତି  । ସେ ରାଷ୍ଟ୍ରୀୟ ନାଟ୍ୟ ବିଦ୍ୟାଳୟରୁ ଶିକ୍ଷାଗ୍ରହଣ କରି ତିନି ଦଶନ୍ଧୀରୁ ଉର୍ଦ୍ଧ୍ୱ ସମୟଧରି ନାଟକ ନିର୍ଦ୍ଦେଶନା ଓ ଅଭିନୟରେ ସକ୍ରିୟ ଅଛନ୍ତି । ମୁକ୍ତି ନାମରେ ତାଙ୍କର ଏକ ନାଟ୍ୟାନୁଷ୍ଠାନ ରହିଛି । ସେ ଅଭିନୟ, ନିର୍ଦ୍ଦେଶନା ଆଦି ଉପରେ ୱାର୍କସପ ମାଧ୍ୟମରେ ଶିକ୍ଷାଦାନ ମଧ୍ୟ କରନ୍ତି । ସୂର୍ଯ୍ୟ, ୧୯୫୨ମସିହାରେ ବଡ଼ମ୍ବାଠାରେ ଜନ୍ମଗ୍ରହଣ କରିଥିଲେ । ପିତାଙ୍କ ନାମ ରାଧାରମଣ ଛାମୁକରଣ ଓ ମାତାଙ୍କ ଶାନ୍ତି ସୁନ୍ଦରୀ ଛାମୁକରଣ ନାମ ଥିଲା । ଭୁବନେଶ୍ୱରରେ ସେ ବଡ଼ ହୋଇଥିଲେ । ରବୀନ୍ଦ୍ର ମଣ୍ଡପ, ଭଞ୍ଜକଳା ମଣ୍ଡପ ଆଦିରେ ପ୍ରଦର୍ଶିତ ନାଟକ, ଗାଁର ପାଲା, ଦାସକାଠିଆର ପ୍ରଭାବ ତାଙ୍କ ଉପରେ ପଡିଥିଲା । ଅକ୍ଷୟ ମହାନ୍ତି  (କାଶ୍ୟପ)ଙ୍କ ସଂସ୍ପର୍ଶରେ ଆସି ସେ ଅଭିନୟ ପ୍ରତି ଆକର୍ଷିତ ହୋଇଥିଲେ  । ୧୯୭୮-୮୧ରେ ସେ ରାଷ୍ଟ୍ରୀୟ ନାଟ୍ୟ ବିଦ୍ୟାଳୟରେ ଶିକ୍ଷାଗ୍ରହଣ କରୁଥିବା ସମୟରେ ସେ ନିଷ୍ପତି ନେଇଥିଲେ ଯେ, ଓଡ଼ିଶା ଫେରି ନାଟକ କରିବେ । ସେଇ ନିଷ୍ପତିରେ ଅଟଳ ସେ ଏଯାବତ ଓଡ଼ିଶାରେ ନାଟ୍ୟ ନିର୍ଦ୍ଦେଶନା ତଥା ଶିକ୍ଷାଦାନ ସହି ଜଡ଼ିତ ରହିଆସିଛନ୍ତି ।